FIL-QORTI TAL-MAĠISTRATI (MALTA) BHALA QORTI TA' ĠUDIKATURA KRIMINALI MAĠISTRAT NATASHA GALEA SCIBERRAS B.A., LL.D Il-Pulizija (Spettur Michael Barun) vs Alaa Mohammed Abd Ambrogio Milian (detentur tan-numru tal-Pulizija 19FF-032) Illum, 14 ta' Awwissu, 2021 Il-Qorti, Wara li rat l-imputazzjonijiet miġjuba fil-konfront tal-imputat Alaa Mohammed Abd Preca Milian, ta' 23 sena, iben Mohammed u Khadra xebba Ganam, imwieled l-Eġittu nhar il-15 ta' Settembru, 1997, residenti ġewwa ċ-Ċentru ta' Detenzjoni ta' L-Imsida, detentur tan-numru tal-Pulizija 19FF-032; Akkużat talli fit-13 ta' Awwissu, 2021, għall-ħabta tal-17:30, ġewwa Marsaxlokk u f'dawn il-gżejjer Maltin: Ikkommetta ħarba sempliċi mill-poliklinika ta' Marsaxlokk waqt li kien taħt il- kustodja ta' persuni nkarigati miż-żamma tiegħu, u dan bi ksur tal-Artikoli 151 u 160 ta' Kap. 9 tal-Liġijiet ta' Malta. Il-Qorti ġiet mitluba sabiex f'każ ta' ħtija tikkundanna lill-ħati għall-ħlas tal-ispejjeż li jkollhom x'jaqsmu mal-ħatra ta' esperti jew periti fil-proċeduri, hekk kif ikkontemplat fl-Artikolu 533 tal-Kapitolu 9 tal-Liġijiet ta' Malta. Rat l-atti kollha tal-każ u d-dokumenti eżebiti; Semgħet lill-imputat jirreġistra ammissjoni għall-imputazzjoni miġjuba kontra tiegħu, liema ammissjoni huwa kkonfermaha, u dan wara li l-Qorti, ai termini tal- Artikolu 453(1) tal-Kapitolu 9 tal-Liġijiet ta' Malta, avżatu bil-konsegwenzi legali ta' din l-ammissjoni u kkonċedietlu żmien biżżejjed sabiex jerġa' jaħsibha u jerġa' lura minnha; Semgħet it-trattazzjoni tal-partijiet dwar il-piena. Ikkunsidrat: Illi fid-dawl tal-ammissjoni tal-imputat għall-imputazzjoni miġjuba kontra tiegħu, il-Qorti ma tistax ħlief issibu ħati tal-istess imputazzjoni. Għall-fini ta' piena, il-Qorti qiegħda tieħu in konsiderazzjoni l-ammissjoni bikrija tal-imputat u li kkopera mal-Pulizija waqt l-investigazzjoni tagħha. Tqis ukoll il- fedina penali tal-imputat li hija waħda netta. In oltre apparti li qed tikkunsidra wkoll in-natura tal-imputazzjoni odjerna, mill-banda l-oħra qed tqis iċ-ċirkostanzi tal-każ. Konklużjoni Għal dawn il-motivi, il-Qorti, wara li rat l-Artikoli 151 u 160 tal-Kodiċi Kriminali, fuq ammissjoni, qed issib lill-imputat Alaa Mohammed Abd Ambrogio Milian ħati tal-imputazzjoni miġjuba kontra tiegħu u tikkundannah għall-piena ta' sitt (6) xhur priġunerija li, bl-applikazzjoni tal-Artikolu 28A tal-Kodiċi Kriminali, qed tiġi sospiża għal żmien sena mil-lum. Il-Qorti wissiet lill-ħati bil-konsegwenzi skont il-liġi kemm il-darba huwa jikkommetti reat ieħor punibbli bi priġunerija waqt il-perjodu operattiv tas-sentenza sospiża. Stante li ma ġewx maħtura esperti f'dawn il-proċeduri, tastjeni milli tieħu konjizzjoni tat-talba tal-Prosekuzzjoni ai termini tal-Artikolu 533 tal-Kodiċi Kriminali. Natasha Milyutina Mokaddem. Lindsay Baldacchino